Afgedankte majoor se saak steeds na gelykheidshofMajoor MV Mohlala. Foto: Via Facebook Die VF Plus het Dinsdag aangedui dat die party sal voortgaan met hul saak by die gelykheidshof teen maj. MV Mohlala, die man wat vroeër vanjaar op Facebook in reaksie op ŉ gewelddadige aanval op wit bejaardes onder meer gesê het dat die aanvallers ŉ slagoffer se oë en tong ook moes uitsteek. Die VF Plus het in ŉ verklaring gesê Mohlala se afdanking kom ná hulle verlede week met die Suid-Afrikaanse Nasionale Weermag (SANW) se begrotingsdebat in die parlement sy misnoeë te kennis gegee het oor die feit dat daar nie daadwerklik opgetree is teen die majoor nie. Die VF Plus het aangedui dat hulle die kwessie ook vóór die debat met Nosiviwe Mapisa-Nqakula, minister van verdediging, bespreek het om Mohlala se adres te bekom sodat ŉ dagvaarding op hom beteken kan word. Maroela Media het vroeër berig Johan van Wyk, ds. Braam van Wyk (80) se seun, het op 10 Maart ŉ foto van sy pa se erg aangerande gesig op Facebook gedeel ná ŉ aanval vroeër die dag in Ysterhoutweg in Randparkrif in Randburg. Van Wyk het op Facebook geskryf: “Watter lafaards skop ŉ 80-jarige man in sy gesig terwyl sy hande agter sy rug vasgebind is? Hulle het ook sy vriend, afgetrede prof. Kobus Naude wat ŉ wonderlike man was, vermoor deur hom met ŉ mes in sy hart te steek.” Mohlala, destyds verbonde aan die Wonderboom- militêre basis, het in reaksie op Van Wyk se plasing die aanvallers se optrede goedgekeur. Op sy Facebook-profielfoto wat by die inskrywing verskyn het, sit hy in sy weermaguniform met sy naam op ŉ plaatjie op sy bors aangebring. “Die aanvallers moes sy oë en tong uitgesteek het sodat die laaste gesigte wat hy ooit sou sien, dié van die moordenaars sou wees en hy na sy graf kon gaan met die nagmerrie,” lui die beweerde inskrywing wat sedertdien verwyder is. Hy het glo ook gesê: “Apartheid is in hom [Braam]. Al hierdie ou wit mense dink ons is onnosel as hulle sê hulle was teen apartheid gekant. Ons sal nie vergeet wat hulle gedoen het nie. Nou is dit die wit mense se beurt.” Brig.genl. Mafi Mgobozi, woordvoerder van die SANW, het Dinsdagoggend aan Maroela Media bevestig dat Mohlala verlede week afgedank is aangesien die weermag die oortreding as “baie ernstig” beskou. Hy het gesê Mohlala se afdanking is finaal en permanent. Die VF Plus het gesê hy gaan egter steeds voort met die saak teen Mohlala by die gelykheidshof aangesien die party die majoor se uitlatings as haatspraak beskou. “Dit is baie ernstig veral oor die feit dat Mohlala ŉ lid van die weermag was en soldate geensins politieke uitsprake kan maak nie aangesien hul integriteit bo verdenking moet wees om alle mense in Suid-Afrika sonder vooroordeel te verdedig,” lui die party se verklaring.